สังคมข่าวหุ้นดาวเขียว
หนังสือพิมพ์รายวันข่าวหุ้นธุรกิจ กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 24 สิงหาคม พ.ศ. 2558...
24 ส.ค. 2558

หนังสือพิมพ์รายวันข่าวหุ้นธุรกิจ กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 24 สิงหาคม พ.ศ. 2558…
*… ภาวะตลาดหุ้นโลกยามนี้ ทำให้ ดาวเขียว คิดถึงคำพูดเก่าของลีโอ ตอลสตอยในประโยคแรกบน แอนนาคาเรนินาที่ว่า เรื่องดีทยอยเกิดขึ้นแต่เรื่องร้ายมาทีละชุด…
*...ที่นิวยอร์กเมื่อคืนวันศุกร์ ดัชนีดาวโจนส์ปิดร่วงไป530.94 จุด จากแรงเทขายในตลาดหุ้นทั่วโลกปิดที่ต่ำกว่า17,000 จุดเป็นครั้งที่สองรอบปีนี้ขณะที่ S&amp;P500 หลุดมาใต้ระดับ2,000 จุดเช่นกันและไม่แปลกที่แนสแด็กจะหลุดมาใต้ 5,000 จุดเช่นกัน…
*...คำอธิบายแบบสูตรสำเร็จคือ ตามกระแสลบของตลาดหุ้นอื่นทั่วโลก ที่ขายออกมามากอธิบายเหมือนลืมไปว่า วอลล์สตรีทคือเสาหลักหรือแกนหลักคุมทิศทางตลาดหุ้นโลก…*…คำอธิบายต่อมาพอฟังขึ้นหน่อยว่ามีแรงกดดันจากดัชนีภาคการผลิตสหรัฐฯขยายตัวต่ำสุดรอบ 2 ปีในเดือนนี้แต่ยังไม่เพียงพอ…*…สำหรับดาวเขียวนี่เป็นการปรับตัวหลังเทศกาลผลประกอบการงวดกลางปีตามปกติ หลังจากลุ้นกันมานานนับเดือนได้เวลาระบายของเพราะเป็นการ เซลออนเดอะแฟกท์ ธรรมดาเนื่องจากรู้แล้วว่า จะขึ้น XD หรืออื่นๆ รอรอบใหม่ลุ้นเดือนตุลาคมกันเท่านั้น…
*...หากไม่ลืมเลอะเลือนกันคำพังเพยเก่าของวอลล์สตรีทที่ว่าขายเดือนพฤษภาคมกลับมาเดือนกันยายน น่าจะเข้าใจกันมากขึ้นว่านี่เป็นพฤติกรรมซ้ำซากของกองทุนใหญ่ ที่ต้องปรับพอร์ต…
.*….ข้ออ้างว่าเฟดยังไม่มีความชัดเจนในการขึ้นดอกเบี้ยทำให้ตลาดขาดความมั่นใจ เป็นข้ออ้างอมตะ เพราะว่าไปแล้วเฟดไม่เคยให้ความชัดเจนมาทั้งปีมีแต่โยนหินถามทางเท่านั้น…
*….ดัชนีน่าสนใจคือเซี่ยงไฮ้เมื่อวันศุกร์ร่วงลงมาที่ระดับชี้ขาดคือ 3,507 จุด วันจันทร์นี้มีลุ้นแน่นอนว่า แนวรับตรงจุดนี้จะมีรีบาวด์ได้หรือไม่เพราะถือว่าร่วงลงมา 33% แล้วต้องพลิกกลับถ้าทำไม่ได้ ร่วงไปที่ 3,000 จุด ก็อาจจะเอาไม่อยู่เช่นกันมีลุ้นให้หยุดหายใจกันเลยทีเดียว..
.*...ข้ออ้างเมื่อวันศุกร์ว่าดัชนีเซี่ยงไฮ้ร่วงหนักเพราะดัชนีผู้จัดการฝ่ายจัดซื้อ (PMI) ภาคการผลิตในเบื้องต้นของจีนร่วงแตะระดับต่ำสุดในรอบ 77 เดือนที่ 47.1 ในเดือนส.ค. จากระดับ 47.8 ในเดือนก.ค. เป็นข้ออ้างแก้ขัดยามคิดไม่ออกเท่านั้น ดัชนีร่วงแรงบางครั้งไม่ต้องการคำอธิบายมากกว่าแรงขายมากกว่าซื้อเท่านั้น…
*…โดยข้อเท็จจริงปฏิกิริยาของตลาดหุ้นทั่วโลกยามนี้ค่อนข้างเหนือจริงเพราะเกิดขึ้นขณะที่แรงกดดันจากค่าเงินหยวนถูกซึมซับข่าวร้ายไปมากแล้วและแรงกดดันจากค่าดอลลาร์ก็ทำท่าหมดไปเนื่องจากราคาน้ำมันที่ร่วงลง ทำให้แรงกดดันเงินเฟ้อในสหรัฐฯลดลง เฟดไม่สามารถหาเหตุมาอ้างเรื่องเป้าหมายเงินเฟ้อขึ้นดอกเบี้ยได้ดีนัก เหลือแรงกดดันเดียวคือ ความผันผวนค่าเงินเพราะหากเฟดลังเลขึ้นดอกเบี้ย ค่าดอลลาร์ที่วิ่งล่วงหน้าไปแล้วจะเกิดอาการ“แหกโค้งอันตราย” ได้ง่ายเหลือเกิน….
*…ทางทฤษฎีและปฏิบัติ ดาวเขียวมีประสบการณ์มากพอที่จะพูดย้ำว่าตลาดหุ้นทุกตลาดโดยเฉพาะตลาดไทย ไม่เคยถูกโฉลกกับค่าดอลลาร์ขาขึ้น สถานการณ์จากนี้ไปจะเป็นข่าวดีมากกว่าข่าวร้าย ไม่ต่างจากถ่ายท้องครั้งสุดท้าย โดยเฉพาะตลาดหุ้นไทยที่ผ่านมา บททดสอบสำคัญและผ่านมาแล้ว..
*…ดัชนีหุ้นไทยเมื่อวันศุกร์ เปิดมาร่วงแรงไปที่ 1,357 จุด แต่แรงซื้อภาคบ่ายดันดัชนีกลับมาปิดที่ 1,365 จุด มูลค่าซื้อขาย 4.2 หมื่นล้านบาท บ่งบอกการกลับทิศของโมเมนตัมได้ดี สัญญาณมอร์นิ่งสตาร์โดจิโผล่มาที่ต้นอุโมงค์อย่างนี้ชี้ชัดว่าช่วงเวลารีบาวด์แรงมาแล้ว…
*…ดาวเขียวไม่ใช่หมอดู ไม่ยึดติดกับสถิติ แต่เหลียวมองข้อมูลแล้วต้องย้ำว่าได้เวลาซื้อแล้วเพราะเรื่องระเบิดจบแล้ว เรื่องปรับครม.เศรษฐกิจก็ราบรื่นลืมยุคทีมทำงานไม่เป็น สมัยหม่อมอุ๋ยที่หมดยุคไปแล้วกันเสียที แต่ที่สำคัญบรรยากาศจากนี้ไปบีบคั้นให้รัฐบาลเร่งทำงานเชิงรุกเต็มที่ นับแต่เร่งใช้งบประมาณครั้งสุดท้ายหรือสร้างมาตรการแห่งความหวังขึ้นมา..
*…ที่ผ่านมา 10 เดือนทีมงานหม่อมอุ๋ยเสียเวลากับการไม่ทำอะไรหรือทำผิดที่ผิดเวลาจนทำให้“เสียของ” เพราะมาตรการกระตุ้นเศรษฐกิจไม่ออกมาทำให้ชาติที่มีทุนสำรองเงินตราระหว่างประเทศอันดับ13 ของโลกมีเงินล้นระบบธนาคาร9 แสนล้านบาท กำไรแบงก์ลด…
*…โชคยังดีที่บจ.ในตลาดหุ้นยังแกร่งจากบุญเก่ามากจึงทำให้ค่าเฉลี่ยกำไรเพิ่มต่อไป ยืนยันว่าหากรัฐบาลสร้างบรรยากาศแห่งอนาคตได้ การลงทุนการส่งออกและจีดีพีสิ้นปีนี้กระโดดเกินเป้าแน่นอน ถึงเวลานี้น้องรัฐบาลทหารอยากอยู่ในอำนาจต่อก็คงไม่มีใครขวาง…
*… ตัวอย่างความไม่เอาไหนทิ้งท้ายกรณีประมูลรถ NGV ของขสมก. แค่ 4,000 ล้านคาราคาซังไม่ได้เซ็นสัญญาจนจะสิ้นปีอยู่แล้ว จะรอให้ คนกรุงเทพฯใช้รถบุโรทั่งอายุมากกว่า20 ปีไปเรื่อยหรืออย่างไร.
.*….CHO เมื่อวันศุกร์ราคาวิ่งสวนตลาดหลังจากศาลอาญายกคำร้องบริษัทที่แพ้การประมูลที่ขี้แพ้ชวนตีมาตลอด เพราะโจทก์ไม่มาศาลดื้อๆ งานนี้ตอกย้ำความมั่นใจอนาคตหุ้นตัวนี้ได้ดีเยี่ยม ไม่มีของปลอม…
*… กรณีเสี่ยจืดหรือชูวงษ์  แซ่ตั๊ง ทำเอาหุ้น AECร่วงแรงมาหลายวันเกินสถานการณ์ตลาด เพราะเป็นจำเลยของตำรวจและสังคมโดยไม่ได้ทำอะไรผิด ล่าสุดความจริงเริ่มโผล่ว่า ฝีมือตำรวจกองปราบไทยนั้นเก่งแค่ไหนกับคดีเศรษฐกิจ ถึงขนาดพลาดในการสร้างข้อกล่าวหาชนิด หลงทางสุดกู่…
*...ตำรวจบอกว่า มีการปลอมเอกสารจากจำนำหุ้นเป็นโอนหุ้นพิสดารด้วยน้ำหมึกพิเศษ ชนิดที่นักสืบโคนัน ในการ์ตูนญี่ปุ่นต้องอายม้วน ตั้งคำถามว่าสมคบคิดฆ่าเสี่ยจืดหรือชูวงษ์ สะเทือนถึงสถานะบริษัทหลักทรัพย์ที่เป็นสถาบันการเงินรุนแรงในเรื่องการรักษาธรรมาภิบาล…
*… ดาวเขียว ตรวจสอบแล้ว 3 ตลบ พบว่า โอละพ่อ เพราะเสี่ยจืดไม่เคยขอเปิดบัญชีเครดิต บาลานซ์ หรือ บัญชีมาร์จิ้นเลยไม่ว่าที่ไหนๆ มีแต่บัญชีแคชบาลานซ์ ซื้อขายด้วยเงินสดเท่านั้น…
*…โดยแนวปฏิบัติของบริษัทหลักทรัพย์ทุกแห่งลูกค้าที่ไม่เคยมีบัญชีเครดิตบาลานซ์ย่อมเล่นมาร์จิ้นไม่ได้  แล้วจะจำนำหุ้นได้อย่างไร เอกสารที่ว่าขอจำนำหุ้นจึงเป็นมิสชั่นอิมพอสสิเบิ้ลไปทันทีไม่ต้องพิจารณาเรื่องอื่นๆ..
.*… ยิ่งกว่านั้นการโอนหุ้นของเสี่ยจืดก็กระทำเมื่อวันที่ 8 มิถุนายน แต่เสี่ยคนนี้ตายหลังวันที่ 20 มิถุนายนห่างกัน2 สัปดาห์ จึงเป็นไปไม่ได้ที่จะไม่รู้ว่าตนถูกฉ้อโกงจบข่าว…งานนี้ตำรวจคงต้องทำการบ้านมากกว่าเดิมเสียใหม่ก่อนตั้งข้อกล่าวหาแบบง่ายๆ และหลงประเด็น…
*... ข้อเท็จจริงเรื่องอื่นของเสี่ยจืดยังไม่จบง่ายเพราะข่าวหุ้นธุรกิจมีอยู่เพียบ จะนำทยอยเปิดเผยเพื่อให้ความเป็นธรรมกับทุกฝ่าย  โดยไม่ละลาบละล้วงเรื่องส่วนตัวของคนที่เกี่ยวข้องเพราะระบบสำคัญกว่าเรื่องส่วนตัว..
.*…มีข่าวดีขานรับตลาดรีบาวด์สัปดาห์นี้เริ่มด้วย EFORL  ปรับเป้ารายได้ใหม่ปีนี้ขึ้นอีกหลังออกผลิตภัณฑ์เสริมสุขภาพจากหอยทากเข้าตลาดได้ ผลิตไม่ทันขายเลยทีเดียวจากเป้าเดิม 4.3 พันล้านบาทเป็น 4.5 พันล้านบาท นี่แค่เริ่มต้น แถมราคาหุ้นต่ำติดพื้นบาทเศษๆไม่ซื้อเสียค่าโง่..
.*…ส่วน TRUEน่าสนใจที่ราคาระดับติด 10.00 บาท เพราะล่าสุดผู้บริหารระดับพ่อมดการเงินออกมาพูดชัดเจนว่าปีนี้มีลุ้นจ่ายปันผลปีแรกเพราะล้างขาดทุนสะสมเกลี้ยง เป็นครั้งแรกนับแต่ก่อตั้งบริษัทมานานเกือบ 30 ปี..
.*…ส่วน AOTวันศุกร์ราคาปิดที่ 265 บาทสูงกว่าบุ๊คแค่ 3.8 เท่า ไม่ซื้อตอนนี้จะซื้อตอนไหนยังเป็นคำถามใหญ่ที่บ่งบอกคุณภาพนักลงทุนไม่ต้องถึงขนาดเป็นวีไอก็ควรต้องรู้..
*…ปิดท้ายกันเช่นเคยกับข่าวหุ้นออนทีวี  เริ่มตั้งแต่เช้า  08.40-09.00 น. พบกันสดๆ กับ“มอร์นิ่งสตาร์ หุ้นดาวเด่น”ที่จะอัพเดตตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดช่วงบ่าย พบกับรายการ ข่าวหุ้นเจาะตลาด ช่วงวันจันทร์–ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์หรือดูผ่าน http:/www.springnews.co.th การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ ข่าวหุ้นธุรกิจ เท่านั้น
 
 